Mme go tweng ka ditemana tse di jaaka Jude 7? Yone ya re: “Fela jaaka Sodoma le Gomora, le metse e e mo tikologong fela jalo, e ile ya ineela mo kgokafalong, ya latela mokgwa wa nama e sele, e dirilwe sekai, ka go bediwa ka molelo o o sa khutleng.” (KJ) Fa bangwe ba bala temana eno, ba ka tsaya gore meya ya batho ba ba neng ba bolawa kwa Sodoma le Gomora e tlhokofadiwa ka molelo ka bosakhutleng. Storrs o ne a kwala a re: “A re bapiseng ditemana.” Go tswa foo o ne a nopola 2 Petere 2:5, 6, e e reng: “Mme a se ka a tlogela lefatshe la bogologolo, mme a boloka Noa . . . , a tlisa morwalela mo lefatsheng la baikepi; mme ka go fetola metse ya Sodoma le Gomora melora o ne a e bona molato ka go e senya, a e dira sekao mo bathong ba ba ka nnang baikepi morago ga moo.” (KJ) Ee, Sodoma le Gomora di ne tsa fetolwa melora, tsa fedisediwa ruri le banni ba tsone.